ช็อปออนไลน์กันเถอะ
โดย...แบงก์กลิ้ง
6 ส.ค. 2558

โดย...แบงก์กลิ้ง
ยุคนี้ใครไม่ลองช็อปปิ้งออนไลน์คงจะเชยน่าดู การซื้อของอินเทอร์เน็ตกำลังได้รับความนิยมจากคนไทยมากขึ้นเรื่อยๆ ซึ่งการขายออนไลน์เป็นเทรนด์ในต่างประเทศมานาน แต่ของเราเริ่มมาหลายปี แต่เพิ่งมาบูมเต็มที่ในช่วง 1-2 ปีนี้
การเติบโตของการค้าออนไลน์เป็นไปตามการเปลี่ยนแปลงพฤติกรรมผู้บริโภคที่เข้ามาเล่นโซเชียลเน็ตเวิร์กกันมากขึ้น จึงเป็นช่องทางขายตรงที่ทำให้ลูกค้ามองเห็นสินค้าและผู้ขายสินค้าได้โดยตรง
อีคอมเมิร์ซในยุคแรกๆ ของไทย คนซื้อและคนขายยังไม่ไว้วางใจกันมากนัก ลูกค้าจะลองใจผู้ขายว่าจะโกงหรือไม่ ด้วยการสั่งซื้อสินค้าในวงเงินน้อยๆ ก่อน หากโดนโกงก็คงจะไม่เสียดายมากนัก ส่วนการโอนเงินต้องเก็บสลิปที่นำเงินเข้าบัญชีไว้เป็นหลักฐานอย่างดี
แต่การซื้อของออนไลน์ยุคนี้สะดวกสบายมาก ผู้ค้ารายใหญ่มักจะขึ้นทะเบียนกับกระทรวงพาณิชย์ว่ามีตัวตน ติดตามได้หากเกิดการเสียหาย การโอนเงินก็มีทั้งโอนกับตู้ฝากเงินตู้เอทีเอ็ม โอนผ่านอินเทอร์เน็ตแบงก์กิ้ง โมบายแบงก์กิ้ง โอนเงินปุ๊บก็ถ่ายภาพสลิปเงินส่งให้กับผู้ขายและเก็บไฟล์ไว้เป็นหลักฐานในการตรวจสอบไม่ต้องเก็บกระดาษอีกต่อไป
ข้อดีของการช็อปปิ้งออนไลน์ คือ ประหยัดเวลา ประหยัดค่าใช้จ่ายในการเดินทาง ไม่ต้องฝ่าฟันการจราจรออกไปให้เมื่อย เพียงแค่สั่งซื้อแล้วก็จะมีของมาส่งให้ถึงหน้าบ้านเลย
ส่วนข้อเสียของการช็อปปิ้งออนไลน์ ก็คือ มีความเสี่ยงอาจจะไม่ได้สินค้าที่ต้องการ สินค้าบางอย่างคนจะไม่นิยมซื้อผ่านออนไลน์ เช่น รองเท้า บางรุ่นบางแบบอาจจะมีขนาดไม่เท่ากันแม้จะผลิตในแบรนด์เดียวกัน เสื้อผ้าก็เช่นเดียวกันแต่ส่วนใหญ่จะมีปัญหาน้อยกว่ารองเท้า ที่ถ้าซื้อแล้วจะให้มั่นใจว่าใส่ได้ก็จะต้องทดลองไซส์ดูก่อน
นอกจากนี้ ก็มีความเสี่ยงที่จะถูกโกง จึงควรเลือกซื้อกับผู้ค้าที่ขึ้นทะเบียนกับกระทรวงพาณิชย์ หรือเป็นผู้ค้าที่รู้จักและสามารถติดตามทวงถามได้เมื่อเกิดปัญหาขึ้น หากไม่รู้จักและไม่แน่ใจก่อนซื้อควรจะพิจารณาสอบถามให้ชัดเจนรอบคอบ ซื้อสินค้าในปริมาณน้อยหรือไม่ซื้อเลยดีที่สุด
ส่วนการโอนเงินเพื่อชำระค่าสินค้านั้น ก็ควรจะเลือกที่สะดวกสบายและเสียค่าธรรมเนียมให้น้อยที่สุด หากไปใช้บริการที่เคาน์เตอร์ธนาคารจะคิดหมื่นบาทแรก 10 บาท และค่าธรรมเนียมการโอน 20 บาท รวม 30 บาท แต่หากโอนผ่านทางอิเล็กทรอนิกส์ค่าธรรมเนียมก็จะถูกกว่าเล็กน้อย